Príloha 1

Riešenie núdzových prednostných volaní v sieti Eurotelu v Českej republike

Príklad toho, ako je možné riešiť systém núdzových prednostných volaní v jednej konkrétnej komunikačnej sieti – v sieti jedného z mobilných operátorov v Českej republike, môže byť vhodnou inšpiráciou na aplikáciu podobných princípov aj v podmienkach Slovenska.

Mobilná sieť Eurotelu umožňuje vytvárať prioritné skupiny užívateľov, s niekoľkými kategóriami priority. Určené kategórie (označené 1+, 1, 2) sa vyhradili na použitie pre krízové riadenie a IZS. Pre užívateľov týchto kategórií je zabezpečený prednostný prístup k poskytovaným štandardným službám mobilnej siete voči bežnej prevádzke, zároveň sa zvyšuje priorita spracovania volania v sieti (dôležité pri preťažení siete) a ošetrené je aj ukončovanie volaní u volaného užívateľa. Tieto skupiny užívateľov môžu využiť aj určité špeciálne komunikačné služby.

Užívateľ zaradený do systému núdzových prednostných volaní obdrží špeciálnu, tzv. Kombi SIM kartu, ktorá mu umožňuje používať pre jeden mobilný telefón dve od seba nezávislé telefónne čísla, jedno vyhradené na núdzovú a jedno na bežnú komunikáciu. Autorizácia užívateľa sa vykonáva zadaním PIN kódu.

Spojenie núdzového a bežného čísla telefónu zabezpečí požiadavku na ovládateľnosť koncového zariadenia, pretože užívateľ telefonuje mimo krízovú situáciu bežne z tohto telefónu a vie ho teda dostatočne ovládať a zároveň ho má pripravený na okamžité použitie. 

Pri voľbe PIN núdzového čísla sú volania z mobilného telefónu v rámci vlastnej siete zvýhodnené špeciálnou tarifou, v dobe krízovej situácie sa volá zdarma. Mesačný paušál sa neplatí. Pre bežné číslo sa používa ktorýkoľvek zvolený štandardný volací program Eurotelu, alebo špeciálna zvýhodnená tarifa pre verejnú správu.

Priorita 1+ je najvyššia, priorita 2 najnižšia z rozsahu kategórií vyčlenených na núdzové spojenie. Priorita 1+ sa aktivuje len počas krízovej situácie pre vybraných vlastníkov núdzových telefónov, ostatní užívatelia majú k ich núdzovému číslu trvalo priradenú kategóriu 1 alebo 2 podľa ich funkčného zaradenia. Počas krízovej situácie je zároveň možné dočasne zvýšiť prioritu volaní ďalších vybraných užívateľov Eurotelu až na úroveň kategórie 1.

Rozdielna priorita sa uplatňuje najmä pri prístupe do siete, keď užívateľ kategórie 1+ môže v prípade potreby prerušiť bežné volania s nižšou prioritou (okrem núdzových  a tiesňových  volaní), alebo ich odsunúť pod inú základňovú stanicu, kategória 1 môže volania len odsunúť a zároveň všetky núdzové volania sú pri zaraďovaní do frontu čakania na obsluhu uprednostňované podľa svojej priority pred volaniami s nižšou prioritou vrátane núdzových volaní (tiesňové volania sa obsluhujú podobne ako núdzové volania s prioritou 1).

Prijímané volania je možné presmerovať na iné číslo (napr. pevnú linku) alebo do hlasovej schránky, čím sa v krízovej situácii uvoľňuje mobilný telefón na prípadnú aktívnu komunikáciu. Ako ďalšiu službu je možné využiť zasielanie hromadných SMS správ na ostatných užívateľov núdzových prednostných volaní. V systéme núdzových volaní je zároveň možné využiť systém číslovania v závislosti od príslušnosti k danému regiónu.

Požiadavka vysokého pokrytia službami núdzových volaní je zabezpečená jednak vysokým základným pokrytím obyvateľstva sieťou Eurotel (99%), navyše je však na základe požiadaviek  riadiaceho štábu krízového riadenia možné zvýšiť pokrytie o ďalšie prioritné lokality. 

Aktuálne riešenie zlepšenia priepustnosti siete alebo pokrytia oblasti bez signálu počas krízovej situácie je možné dosiahnuť zapojením mobilných buniek, ktoré má Eurotel k dispozícii. Tieto bunky je možné prepojiť v oblastiach bez potrebnej komunikačnej infraštruktúry pomocou satelitného spojenia prostredníctvom kontajnerov VSAT s vlastným zdrojom energie.

Spoľahlivosť prostriedkov na núdzovú komunikáciu je podporovaná obmenou užívateľských súprav po uplynutí 3-ročnej záručnej lehoty za nové súpravy s technickými parametrami odpovedajúcimi dobe. Odhad počtu potrebných súprav pre verejnú správu v ČR sa pohybuje okolo čísla 15.000 kusov.